เลื่อนใช้ราคาประเมินลากยาวไปอีก6เดือน
คลัง เลื่อนใช้ราคาประเมินที่ดินใหม่ออกไปอีก 6 เดือน
23 ก.พ. 2555

คลัง เลื่อนใช้ราคาประเมินที่ดินใหม่ออกไปอีก 6 เดือน 
นายวิรุฬ เตชะไพบูลย์ รมช.คลัง กล่าวว่า กรมธนารักษ์ตัดสินใจประกาศขยายเวลา ราคาประเมินทุนทรัพย์ที่ดินและโรงเรือนสิ่งปลูกสร้าง จากที่จะประกาศใช้ในต้นปี 2555 ออกไปอีก 6 เดือน เนื่องจากวิกฤตอุทกภัยที่เกิดขึ้นทำให้ประชาชนได้รับความเดือดร้อน สูญเสียทรัพย์สินเป็นจำนวนมาก และกระทบต่อเศรษฐกิจอย่างกว้างขวาง 
นายนริศ ชัยสูตร อธิบดีกรมธนารักษ์ กล่าวว่า การประกาศเลื่อนการใช้ราคาประเมินที่ดินใหม่ มีการหารือกันในระดับคณะกรรมการที่มีกระทรวงมหาดไทยเป็นประธาน จึงอาศัยอำนาจตามประมวลกฎหมายที่ดินประกอบระเบียบคณะกรรมการกำหนดราคาประเมินทุนทรัพย์ให้ขยายเวลาการใช้ราคาประเมินใหม่ออกไปอีก 6 เดือน จากที่มีการเสนอให้ขยายออกไป 1 ปี ซึ่งถ้าไม่มีอะไรที่ผิดปกติ ก็จะให้ใช้ราคาประเมินใหม่ได้ทันทีในช่วงกลางปี 2555 นี้ 
“การเลื่อนประกาศประเมินราคาที่ดินใหม่ ไม่มีวาระซ่อนเร้น ไม่เกี่ยวกับเรื่อง ว.5 เป็นการหารือกันในคณะกรรมการ ผลที่เกิดขึ้นมีทั้งคนที่ได้และเสียประโยชน์” นายนริศ กล่าว